סלינו על כתפינו - הנחיות למנחה:

שיר הילדים האהוב 'סלינו על כתפינו' שכתב לוין קיפניס בשנת 1929, מוכר ומושר עד היום. עיון במילות השיר המקוריות חושף את מקורות ההשראה לכתיבה (תיאור טקס הבאת הביכורים במשנה), ובעיקר את המאבק החברתי-פוליטי על צביון החברה העברית המתהווה ביישוב החדש בארץ בשנות העשרים.

מתברר כי באותן שנים החלו חלוצי עמק הירדן המזרחי (עין חרוד, כפר יחזקאל וגבע) לציין את חג השבועות ולחגוג אותו בתהלוכת 'ביכורים' בטקס שכלל ריקודים ושירים. מניעיהם היו ציוניים והם ראו עצמם מחדשים את מסורת אבותיהם ויוצקים בה תכנים חדשים-ישנים. אלא שחוגים דתיים התנגדו בכל תוקף למנהג זה בשל חילול קדושת החג ומשום שהם שינו את תכלית הביכורים – במקום להביאם לבית המקדש כפי שמצווה ההלכה, הם צעדו בקיבוציהם כהפגנת ראווה לשפע הקיבוצי. במקום להביא כביכורים משבעת המינים, הם צעדו עם כל יבוליהם, כולל התינוקות שנולדו באותה שנה.

דף לימוד זה מזמין את הלומדים לעיון טקסטואלי במקורות הבאת הביכורים. לאחר ה'גירוי' הראשוני דרך השיר של לוין קיפניס ודיון עליו, מובאים לפי סדר כרונולוגי מקורות מהתורה, מהמשנה ומהרמב"ם. בהמשך נקרא תיאור היסטורי על שהתרחש ביישוב העברי באותה העת, ונדון בעמדות שונות של דמויות בנות התקופה ביחס לסוגיה. הלומדים מוזמנים להכיר את העמדות השונות, להשוות ביניהן, ולהביע את דעתם האישית בעניין.

בסוף הדיון נשוב לשיר 'סלינו על כתפינו' ונדון בו בשני מישורים: במישור הטקסטואלי, נשווה בין מילות השיר לטקסט התנאי; במישור העקרוני נדון בשאלת הסמכות לשינוי.

מבנה הלימוד:

1. **סלינו על כתפינו – אני טקסט פוליטי**: בדף מובא הטקסט המקורי, המלווה באיור של נחום גוטמן, ועוד חמש עובדות מעניינות על השיר. כדאי לשים לב שהטקסט המקורי קצר יותר מזה המוכר לנו ומילותיו מעט שונות. במקור היה כתוב 'הך בתוף והך בחליל', ואילו כיום שרים: 'הך בתוף חלל בחליל'. לוין קיפניס שינה את המילים בהמשך אולם המקור הוא מעין "קוד סתרים" להבנת התשתית הטקסטואלית של השיר - התיאור במשנה.
2. **הפולמוס על התחדשות מנהג הביכורים בארץ ישראל:** בחלק זה מובאים טקסטים מהתורה, מהמשנה ומהרמב"ם, ולצדם שאלות הממקדות את הלומדים בהבנת הטקסט ומזמינות אותם להפעיל את הדמיון ולתת למילים חִיות ומשמעות. כל אחד מן הטקסטים מתאר מציאות חיים אחרת, אך מתבסס על קודמו. מעניין להבין כיצד התמודדו מקורות אלו עם המציאות המשתנה. הלימוד בשלב זה מניח לא רק את העקרונות והערכים שהובילו את הדיון הפוליטי בשנות העשרים, אלא מניח גם מצע טקסטואלי להבנת ההקשרים של השיר "סלינו על כתפינו".
3. **הביכורים בראשית הציונות בארץ ישראל:** חלק זה מוסיף מידע המתמצת את הקונפליקט בארץ. השאלות הנלוות אליו מכוונות להבנת הקונפליקט ולנקיטת עמדה בו.
4. **ארבע עמדות שונות לחגיגת הביכורים בחג השבועות**: בחלק זה מובאות ארבע עמדות שונות ביחס למציאות הפוליטית בשנות העשרים: תנועת עיתון 'המזרחי' המייצגת את העמדה הדתית-לאומית; מנחם אוסישקין, מראשי התנועה הציונית ומי שעמד בראש קק"ל; נציג קיבוץ עין חרוד והרב קוק. השאלה המשותפת לכל המקורות מבקשת לבחון את האופן שבו מבינים הכותבים את מושג הביכורים ואת עמדתם ביחס למציאות. לפני קריאת המקורות כדאי לבקש מהמשתתפים להעריך מראש מה תהיה עמדת הכותבים, ואולי יתגלה כי העמדות מפתיעות בחלקן.
5. **סוף דבר: סלינו על כתפינו**: בחלק האחרון נחזור לשיר ונקרא מידע המתאר את סוף הקונפליקט, ומכאן נפליג לשני דיונים. האחד ממוקד בטקסט ובודק האם השיר הוא שיר מתריס ומורד או דווקא שומר מסורת; הדיון הנוסף הוא עקרוני – מהי מידת הגמישות בשאלת הסמכות לשינוי מסורות בעולם היהודי.